હવે ડીજીટલ ટેકનોલોજી આવ્યા પછી લેબમાં ફોટા ધોવાનું રહ્યું નથી પણ થોડા વર્ષ પહેલા સુધી તો ફોટા ધોવાતા જ હતા. માઈક રંગીન ફોટા ધોવાની લેબોરેટરીમાં (છે સરનામાની જરૂર?) ડાર્કરૂમમાં કામ કરતો હતો. તેની સાથે લેબોરેટરીમાં બીજા કુલ પંદરેક માણસો કામ કરતાં હતાં. માઈકે પોતાનો મોટાભાગનો સમય ડાર્કરૂમમાં કાઢવો પડતો જ્યાં તેણે વિવિધ ડેવલપર- ફિક્સરના રૂપમાં રસાયણનો ઉપયોગ કરવો પડતો. રૂમ એરકન્ડીશન રાખવો પડતો તેથી બહારની તાજી સ્વચ્છ હવા ઉપલબ્ધ ન થાય. લોકલ એકઝોસ્ટ સિસ્ટમ ન હોવાને કારણે રસાયણોની બાષ્પ (વેપર્સ) નાનકડા, સાંકડા, અંધારા ઓરડામાં ઘુમરાયા કરતી. કેમિકલ લેતા મુકતા ઢળય-છલકાય તો લાંબા સમય સુધી એની તીવ્ર અસર રહે. કામનું દબાણ એટલું હોય કે આવું બનવું તે રોજિંદી સામાન્ય ઘટના કહેવાય. માઇકને આ પ્રદુષિત વાતાવરણને કારણે શ્વસનતંત્રની તકલીફ થઇ જતી અને ક્યારેક ફ્લુ જેવી અસર દેખાતી. આ રસાયણની અસર અંગે માઈકે મેનેજમેન્ટ પાસે માહિતી માગી પણ મળી નહીં.